कलमाडी को कांग्रेस ने दिखाया बाहर का रास्ता  
सत्तारूढ़ पार्टी कांग्रेस ने समय गंवाएं बिना लोकसभा सांसद सुरेश कलमाडी को पार्टी से निलंबित कर दिया।
राष्ट्रमंडल खेल आयोजन समिति के बर्खास्त प्रमुख सुरेश कलमाडी को सोमवार को केन्द्रीय जांच ब्यूरो ने खेलों संबंधी कुछ ठेके दिए जाने में धोखाधड़ी, जालसाजी और भ्रष्टाचार के आरोपों में गिरफ्तार कर लिया। और उधर, सत्तारूढ़ पार्टी कांग्रेस ने समय गंवाएं बिना अपने इस लोकसभा सांसद को पार्टी से निलंबित कर दिया।  विवादों और घोटालों से घिरे नई दिल्ली राष्ट्रमंडल खेलों की समाप्ति के छह महीने बाद सीबीआई ने आखिरकार 66 वर्षीय कलमाड़ी को अपनी गिरफ्त में ले ही लिया जो राष्ट्रमंडल खेलों के दौरान कई प्रकार की सुखिर्यों में रहे थे।  उन्हें खेलों के संबंध में टाइमिंग स्कोरिंग रिजल्ट (टीएसआर) सिस्टम के लिए एक निजी स्विस कंपनी को कथित रूप से गैर कानूनी ठेका दिया जिससे सरकारी खजाने को 95 करोड़ रुपये का नुकसान हुआ। सीबीआई मुख्यालय में चार घंटे से अधिक समय तक चली पूछताछ के बाद कलमाडी की गिरफ्तारी की घोषणा की गई। टीएसआर तथा क्वीन्स बैटन रिले (क्यूबीआर) मामले में दिसंबर से लेकर अब तक सीबीआई उनसे चार बार पूछताछ कर चुकी है।  जांच एजेंसी ने आयोजन समिति के दो अन्य अधिकारियों सुरजीत लाल (उप महानिदेशक, खरीद) तथा एएसवी प्रसाद (संयुक्त महानिदेशक, खेल) को भी इसी मामले में गिरफ्तार किया है। सुबह सीबीआई मुख्यालय पहुंचे कलमाडी को शाम करीब साढ़े तीन बजे गिरफ्तार किया गया। एक वरिष्ठ सीबीआई अधिकारी ने यह जानकारी दी।